
საქართველოს შინაგან საქმეთა მინისტრის 
ბრძანება №1635

2007 წლის 28 დეკემბერი 
ქ. თბილისი
,,საქართველოს შინაგან საქმეთა სამინისტროს სახელმწიფო საქვეუწყებო დაწესებულება – საქართველოს სასაზღვრო პოლიციის დებულების დამტკიცების შესახებ“ საქართველოს შინაგან საქმეთა მინისტრის 2006 წლის 20 ივნისის №786 ბრძანებაში ცვლილებებისა და დამატების    შეტანის თაობაზე
,,ნორმატიული აქტების შესახებ“ საქართველოს კანონის 36-ე მუხლის პირველი პუნქტისა და ,,საქართველოს შინაგან საქმეთა სამინისტროს დებულების დამტკიცების შესახებ“ საქართველოს პრეზიდენტის 2004 წლის 27 დეკემბრის №614 ბრძანებულებით დამტკიცებული დებულების მე-11 პუნქტის ,,ა“ და ,,ნ“ ქვეპუნქტების საფუძველზე, ვბრძანებ:
მუხლი 1. ,,საქართველოს შინაგან საქმეთა სამინისტროს სახელმწიფო საქვეუწყებო დაწესებულება – საქართველოს სასაზღვრო პოლიციის დებულების დამტკიცების შესახებ“ საქართველოს შინაგან საქმეთა მინისტრის 2006 წლის 20 ივნისის №786 ბრძანებაში (სსმ III, 23.06.2006, №84, მუხ.1127) შეტანილ იქნეს შემდეგი ცვლილებები და დამატება:

1. დებულების მე-10 მუხლის მე-2 პუნქტი ჩამოყალიბდეს შემდეგი რედაქციით:

,,2. სასაზღვრო პოლიტიკის უზრუნველყოფის დეპარტამენტი შედგება შემდეგი ძირითადი სტრუქტურული ერთეულებისაგან: საერთაშორისო ურთიერთობებისა და სამართლებრივი უზრუნველყოფის სამმართველო, საკადრო საკითხთა სამმართველო, საფინანსო-სამეურნეო უზრუნველყოფის სამმართველო, პრესასთან და საზოგადოებასთან ურთიერთობის სამსახური და წვრთნისა და გადამზადების ცენტრი.“.

2. დებულების მე-10 მუხლის მე-5 პუნქტი ჩამოყალიბდეს შემდეგი რედაქციით:

,,5. საკადრო საკითხთა სამმართველო:

ა) კოორდინაციას უწევს სასაზღვრო პოლიციის ერთიან საკადრო პოლიტიკას;

ბ) შეიმუშავებს კადრების შერჩევის, განაწილების და კვალიფიკაციის ამაღლების სისტემას;

გ) ახორციელებს სააღრიცხვო-საშტატო მუშაობას, პერსონალის რიცხობრივ და ხარისხობრივ ანალიზსა და თვისობრივ გაუმჯობესებას, რეზერვთან მუშაობას;

დ) ორგანიზებას უწევს და აკონტროლებს პირადი შემადგენლობის პროფესიული დონის ზრდას, მათ შორის, ატესტაციის მოწყობის გზით“.

3. დებულების მე-10 მუხლს დაემატოს შემდეგი შინაარსის მე-8 პუნქტი:

,,8. წვრთნისა და გადამზადების ცენტრი:

ა) შეიმუშავებს პირადი შემადგენლობის მომზადება-გადამზადების პროგრამებსა და თემატურ გეგმებს საერთაშორისო სტანდარტების გათვალისწინებით; 

ბ) ახორციელებს სასაზღვრო პოლიციის პირადი შემადგენლობის მომზადება-გადამზადებას, კოორდინაციას და კონტროლს უწევს სწავლების ჩატარების პროცესს და სამსახურის საქმიანობიდან გამომდინარე სხვა საორგანიზაციო საკითხებს;

გ) ახორციელებს ცენტრის მსმენელთა ცოდნისა და პროფესიული უნარ-ჩვევების შემოწმებას და გასცემს შესაბამის დოკუმენტს.”. 

მუხლი 2. ბრძანება ამოქმედდეს გამოქვეყნებისთანავე.

ი. მერაბიშვილი
